REPORTAJ Asistații social din cartierul constănțean „Henri Coandă” cred că dacă merg la vot se vor legaliza adopțiile în cuplurile gay: „Eu nu vreau bărbat cu bărbat și să ia copiii”

La secția de votare din cartierul asistaților social „Henri Coandă” din Constanța doar 89 din cei 1800 de alegători votaseră până la ora 14:00. Am stat de vorbă cu mai mulți locuitori din cartier care ne-au spus că nu vor merge la vot „ca să nu se ia bărbat cu bărbat”.

Am ajuns în cartier la orele amiezii și ne-am îndreptat către un grup de bărbați care fumau în fața unui container de gunoi. Două femei spărgeau semințe lângă ei:

– Bună ziua. Ați fost la vot?

– Nuuu, domnișoară! Nu mergem noi la vot!

– De ce?

– De ce să mergem?! Să se ia bărbat cu bărbat? Și să ia copiii?

– Asta ați înțeles despre referendum?

– Da, mamă, nu mergem noi. Noi nu vrem bărbat cu bărbat. Dumneavoastră vreți cu bărbat?! Dă-i dracu’ de hoți.

– Cine-s hoți?

– Ăștia cu referendumul lor cu homosexuali. Că pentru asta au bani. Câți bani au dat pe homosexuali făceau case la oameni amărâți sau ajutau copiii bolnavi.

– 40 de milioane de euro a costat.

– Să-i ia naiba de derbedei cu homosexualii lor!

Dialogul devine aprins. În jurul nostru se strâng mulți alți curioși, unii ne întreabă suspicioși dacă noi „suntem normali sau invers”, alții încep să-și spună nevoile, să înjure politicienii și să se plângă de viață. Cei mai mulți fumează și beau bere la pet. Atmosfera e parcă ruptă din filmul „Pisica albă, pisica neagră” a lui Kusturica.

Îi întrebăm dacă putem să îi filmăm și să-i fotografiem, dar ne-o taie scurt. Nu vor să ajungă la televizor.

– Nici în ziar?

– Nici, doamnă.

– De ce?

– Ne dă ăștia afară. A doua zi ne cheamă la birou acolo (ne arată cu degetul spre biroul administrativ) și ne evacuează că am vorbit la presă.

– Despre referendum? N-aveți voie să vorbiți despre asta?

– Despre nimic n-avem voie. Au zis să nu mai filmăm și să vorbim nimic că ne dă afară.

Potrivit ultimelor statistici electorale, locuitorii ”cartierului asistaților” din Constanța sunt un bazin electoral fidel pentru PSD.

Cartierul social „Henri Coandă” a fost construit în anul 2011 la inițiativa fostului primar Radu Mazăre care e trimis în judecată de procurorii DNA, împreună cu afaceristul Avraham Morgenstern, pentru că ar fi luat mită pentru ca israelianul să construiască locuințele pentru asistați. Ambii au fugit din România, dar Morgenstern a fost prins recent în Argentina. Amândoi au fost achitați în primă instanță.

Citește și: Mănăstirile din Moldova transmit SMS-uri cu îndemnuri la vot la referendum